(Pričajmo zajedno o sigurnosti, zdravlju i odrastanju)

**PROJEKTNI ZADATAK (ToR)**

Projektni zadatak:Izvođenje treninga iz oblasti zdravstvenog odgoja, seksualnosti i sigurnosti za organizacije civilnog društva koje okupljaju i pružaju usluge djeci i mladima s intelektualnim teškoćama i njihovim roditeljima

Vremenski okvir projekta: 16.07.2020. - 31.01.2021.

Očekivani rezultati: Osoblje i članovi šest (6) organizacija civilnog društva imaju kapacitete da institucionalno i individualno doprinose rješavanju problema djece i mladih s intelektualnim teškoćama i njihovih roditelja koji se odnose na zdravstveni odgoj, seksualnost i sigurnost

**1. Uvodne informacije**

Asocijacija XY i partnersko udruženje „Život sa Down sindromom u Federaciji BiH“ će u okviru projekta „Pričajmo zajedno o sigurnosti, zdravlju i odrastanju“ realizirati participativnu obuku za predstavnike šest (6) organizacija civilnog društva koje okupljaju i pružaju usluge djeci i mladima s intelektualnim teškoćama i njihovim roditeljima. Šestodnevna obuka će ojačati individualne kapacitete svakog učesnika treninga da usvojeno znanje i vještine prenese u matičnu organizaciju. Obuka će biti realizirana u tri ciklusa i isti polaznici će proći inicijalnu obuku (dva dana), naprednu obuku (dva dana) i završnu obuku (dva dana), i na taj način proći kroz obrazovni proces u trajanju od 6 dana. Obuke su podijeljene u cikluse, kako bi se odgovorilo na potrebe pružaoca usluga i roditelja koji imaju ograničeno vrijeme i nemaju mogućnost učešća na obuci koja u kontinuitetu traje 6 dana.

Primjenom participativnog modela rada, koji u fokus učenja postavlja svakog pojedinačnog učesnika treninga, kroz direktnu interakciju trenera sa učesnicima, biće omogućeno jednako učešće svakog polaznika treninga i prilagodba sadržaja i pristupa individualnim obrazovnim potrebama učesnika.

Trening će sadržavati teorijski i praktični dio. Teorijski dio će osigurati učesnicima potrebne informacije kako bi participirali u metodološkom dijelu obuke i usvojili potrebne kompetencije za daljnji transfer znanja i vještina kroz svoj rad sa trenutnim i budućim korisnicima.

Teorijski i metodološki segmenti obuke adresirat će pitanja koja su istraživanjima i direktnim konsultacijama sa predstavnicima organizacija civilnog društva identificirane kao relevantne za odrastanje, sigurnost i socijalnu inkluziju djece sa razvojnim poteškoćama:

* Podrška djetetu sa razvojnim poteškoćama da prepozna kojem dijelu životnog ciklusa pripada u odnosu na ostale i učenje o promjenama koje predstoje
* Podrška djeci u razumijevanju poimanja intimnih dijelova tijela i fizičkih promjena koje se dešavaju tokom puberteta
* Briga o higijeni i higijenskim navikama u školi, sa fokusom na pubertet i higijenske navike specifične za pubertet
* Intimni i javni prostor - djeci i mladima sa razvojnim poteškoćama teško je razumjeti razliku između javnog i privatnog prostora, a ova metodološka sesija treba ojačati kapacitete polaznika da obučavaju roditelje i tako ih pripreme za rad sa djecom i mladima na ovu temu
* Sigurnost djece sa razvojnim poteškoćama - metodološka obuka polaznika za primjenu alata koji uče djecu i mlade sa razvojnim poteškoćama kako da prepoznaju potencijalno rizične situacije i neprimjerena ponašanja kojima mogu biti izloženi i kako da reaguju u cilju zaštite vlastite sigurnosti
* Donošenje odluka - metodološka obuka za primjenu alata koji pomaže roditeljima i djeci da nauče donositi odluke koje su u najboljem interesu djeteta sa razvojnim poteškoćama
* Emocije i emocionalno zdravlje - interaktivna obuka o primjeni alata koji pomaže roditeljima i djeci sa razvojnim poteškoćama da razumiju emocije i emocionalna stanja te reaguju (prepoznavanje, regulacija, upravljanje i kontrola vlastitih emocija) na način koji je relevantan za očuvanje emocionalnog zdravlja
* Odrastanje - metodološka obuka za primjenu alata koji pomažu djeci i mladima sa razvojnim poteškoćama da razumiju različite životne faze i društvene uloge koje su relevantne za različite uzraste. Ova sesija doprinosi jačanju zdravstvene pismenosti djece i mladih i razumijevanje zdravstvenih potreba koje prate različite faze odrastanja
* Prevencija seksualnog iskorištavanja djece i mladih sa razvojnim poteškoćama - metodološka obuka o mjerama i direktnim intervencijama koje mogu doprinijeti prevenciji ali i pružanju relevantnih usluga u slučaju detekcije seksualnog iskorištavanja djece i mladih sa razvojnim poteškoćama
* Socijalna inkluzija - interaktivna sesija o socio-ekološkom pristupu destigmatizacije djece i mladih sa razvojnim poteškoćama i njihovih roditelja i demistifikaciji njihovih specifičnih potreba, a u kontekstu razvoja inkluzivnog društva i eliminacije stavova i normi koji umanjuju stepen inkluzivnosti.

**2. Cilj projekta**

Sveobuhvatni cilj projekta

Sigurno i zdravije inkluzivno okruženje za djecu i mlade sa intelektualnim teškoćama u Kantonu Sarajevo.

Specifični cilj projekta

Ojačati kapacitete organizacija civilnog društva da odgovore na zdravstveno-odgojne probleme odrastanja sa kojim se suočavaju djeca i mladi sa intelektualnim teškoćama i njihovi roditelji.

**3. Opis posla**

Treneri se obavezuju da će sa Asocijacijom XY pripremiti plan rada obuke, a koji će sadržajima odgovoriti na specifične potrebe projekta i metodološke zahtjeve provođenja treninga jačanja kapaciteta organizacija civilnog društva iz oblasti zdravstvenog odgoja, seksualnosti i sigurnosti.

Zatim se obavezuju da će učestvovati u izradi prezentacija, radionica i drugih aktivnosti važnih za postizanje cilja obuke a to je *20 obučenih članova OCD da pružaju informacije o zaštiti zdravlja djece i mladih s intelektualnim teškoćama, sa fokusom na seksualnost i prevenciju seksualnog nasilja.*

Angažovani konsultanti su obavezni:

* izraditi kratki izvještaj o inicijalnom sastanku sa projektnim osobljem i osvrtom na prihvaćenu metodologiju
* dostaviti finalni operativni i finansijski izvještaj sa prikazom pojedinačnih rezultata

**4. Ekspertiza**

Angažovani treneri posjeduju višegodišnje iskustvo u vođenju treninga iz oblasti zdravlja i seksualnosti marginaliziranih grupa i osoba sa invaliditetom te posjeduju sljedeća iskustva, znanja i vještine:

* Više od 5 godina iskustva u planiranju, organiziranju i provođenju obuka iz oblasti zdravstvenog odgoja, seksualnosti i sigurnosti za osobe sa invaliditetom, s posebnim fokusom na djecu i mlade s intelektualnim teškoćama
* Iskustvo rada sa roditeljima/starateljima/odgajateljima djece i mladih s intelektualnim teškoćama kroz organizovanje i koordinaciju edukativnih aktivnosti
* Višegodišnje iskustvo u edukaciji u formalnom i neformalnom obrazovanju
* Razumijevanje tema iz oblasti nabrojanih u uvodnim informacijama Projektnog zadatka
* Razumijevanje potreba zajednice osoba sa invaliditetom
* Liderske vještine
* Komunikativnost, otvorenost, spremnost za saradnju, aktivno slušanje i timski rad

**5. Vremenski rok**

Angažman na zadatku izražen u konsultantskim danima: 15

U konsultacijama sa osobljem Asocijacije XY, konsultant će elaborirati predloženi vremenski okvir i plan aktivnosti u cilju ispunjenja Projektnog zadatka.

**6. Supervizija**

Konsultant će tokom realizacije zadataka biti superviziran od strane projektnog osoblja Asocijacije XY. Projektni supervizor će biti u redovnoj komunikaciji sa angažovanim konsultantom te pravovremeno dostaviti strukturirani odgovor ili preporuku, ukoliko to bude relevantno za postizanje rezultata Projektnog zadatka.

**7. Izmjene i dopune**

Ovaj Projektni zadatak (ToR) može biti izmijenjen ili dopunjen od strane menadžmenta Asocijacije XY, a što će biti dokumentirano kroz zapisnik o izmjenama i dopunama.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis angažiranog konsultanta